#JongStemme: Die ontdekking van ons Hemelse Vader se naam | Maroela Media
Deur Leon Bernardo
Alles en almal op aarde het 'n naam. Behalwe ons God…
In die moderne wêreld stel ons nie meer regtig belang in wat iemand of iets se naam beteken nie. Jy weet wel wie Pieter is maar, jy weet nie wat die naam Pieter beteken nie. 'n Naam vertel ons iets van 'n persoon of plek. Jerusalem beteken byvoorbeeld stad van vrede. Bethlehem beteken huis van brood.
So ontvang mense ook name wat iets van hulle vir ons vertel. Dink byvoorbeeld aan byname, wat iets sê van jou as persoon. Buksie is iemand wat fris en kort is en gewoonlik dapper is.
Baie keer het die betekenis van 'n persoon se naam 'n verwante uitwerking op hul lewe. My naam, Leon, beteken ek is nederig en 'n beskeie persoon, lief vir oop ruimtes, ek stel myself nooit eerste nie, ek is iemand wat geluk en vreugde ken en ek respekteer die wense van ander. Gaan kyk 'n bietjie wat beteken jou naam, dalk is jy net so verbaas soos ek!
Die naam van ons God wat aan ons bekend is, is Here. Here, vertaal in Engels is "Lord". Volgens die Merriam-Webster woordeboek (moontlik die mees betroubare aanlynwoordeboek in Amerika), beteken Lord 'n gesaghebbende persoon, iemand met mag en rang. Lord word as 'n titel aan iemand gegee wat beheer en gesag oor ander mense uitoefen. Dis meer algemeen in lande soos Brittanje.
In 'n Afrikaanse opset word 'n gehoor aangespreek as "Dames en Here''. Ek kon van kindsbeen af nooit begryp waarom ons God se naam op 'n mansbadkamer se deur staan nie. Hoeveel respek het ons dan nou eintlik? het ek gewonder. Ek kon gelukkig tot die gevolgtrekking kom dat Here (of Lord) nie alleenlik die aanspreekvorm van my Skepper is nie, maar ook 'n titel. Amper soos doktor (dr.), wat vooraan jou naam kom wanneer jy geleerd is.
Die twyfel het my beetgehad, dus het ek ondersoek ingestel, op soek na ons God se regte naam.
Ek kon vasstel dat die Vader se naam vir ongeveer 2 600 jaar ná die Skepping onbekend aan sy mense was. Lees gerus Eksodus 6:2. "Ek het aan Abraham, Isak en Jakob verskyn as God die Almagtige, maar my Naam, die Here, het Ek nie aan hulle bekend gemaak nie."
Die bogenoemde aanhaling kom egter uit die 1983-vertaling. Maar lees gerus die ou King James Bybel se vertaling (Eksodus 6:3), dan sal jy vind dat Here met "Jehova" vervang is. Hoe dan nou? Is God se naam dan nie Here, of soos in Engels, Lord nie?
En dis waar ek 'n baie interessante vonds gemaak het. Die Jode glo dat God se naam té heilig is om te noem, en dus vervang moes word deur Lord, Jehova of Adonai. Dis name wat self deur mense tot stand gebring is. Jehova, wat vier keer in die King James-vertaling voorkom, was in die 16de eeu deur William Tyndale gevorm. Die naam Jehova kom glad nie in die oorspronklike Hebreeus voor nie.
Ek kom toe op nog 'n unieke vertaling af van Eksodus 6:3. Op die YouVersion-Bybelapp. is daar 'n vertaling met die naam The Scriptures 2009. Dis 'n Engelse vertaling en orals waar Lord moet staan, staan daar " יהווה ". Dis God se oorspronklike Hebreeuse naam wat uitgedruk word deur vier letters, YHWH.
Hierdie vier letters word op verskillende maniere uitgespreek, maar is hoofsaaklik bekend as "Yahweh". Hoe Groot en hoe wonderlik is sy naam! Waar het jy al ooit van so 'n unieke naam gehoor? Nêrens!
Volgens die Jode is dit verbode om God se regte naam te gebruik, eenvoudig omdat dit té heilig is. En dis een van die redes waarom jy dit nie in moderne Bybels sien nie en eerder Lord of Here.
Maar… dan kry ek die volgende skrifgedeeltes wat my laat twyfel oor die Jode se sogenaamde reëls. Esegiël 39:7: "Ek sal my heilige Naam laat ken onder my volk Israel; hulle sal my heilige Naam nooit weer oneer aandoen nie, en die ander nasies sal besef dat Ek die Here is, die Heilige van Israel.
Lees ook gerus Jeremia 23:26.
Ek voel dit kan nie duideliker gestel word nie. Die Vader wil hê ons moet Hom op sy naam noem. Hoekom anders het hy in Eksodus 6 sy naam aan Moses bekend gemaak? Dink vir 'n oomblik – as jy my die heeltyd Pieter noem, maar my naam is eintlik Leon, gaan ek dan op Pieter reageer? Natuurlik nie, ek wil hê dat jy my op my naam moet noem.
Noudat ek God se regte naam ontdek het, besef ek uiteindelik hoe mense dit regkry om sy naam hier op aarde so maklik te misbruik, te verydel – net omdat hulle kwaad is of sommer net so in die verbygaan – en nie eens skuldig daaroor voel nie. Hoe kan jy tog die Vader se regte naam misbruik?
Ek besef daar gaan kritiek oor die hierdie meningstuk wees. Ek verstaan dat sommige mense hul hele lewe lank glo dat ons God se naam Here is, en nou lees dat 'n matriekseun reken dis egter nie so eenvoudig nie. Maar daar staan nie verniet in Lukas 21:12 dat jy vervolg gaan word, ter wille van God se naam nie!
Leon Bernardo is 'n matriekleerling aan Grey-kollege in Bloemfontein. Hy gaan in 2021 BCom Bestuursrekeningkunde aan Akademia studeer.
Leon jy is 100% korrek en skielik gaan 'n hele nuwe wêreld vir jou oop en verdiep jou verhouding met Abba Vader. Jy doen die 3 belangrikste beginsels van Bybelstudie. Learning, action and sharing. Wel gedaan Jong man. Seën vir jou.
Mooi geskryf, die Naam wat God en Jesus vir Hulself gebruik is ook "EK IS". Dit is ontsagwekkend en heilig. PRYS DIE NAAM VAN DIE HERE!!!
Eintlik is dit glad nie nuus nie. Ek was Standard 6 (nou Graad 8) toe ek die Bybel begin in alle erns studeer en ontleed het.
Aangesien die Jode nie die naam van God mag uitgespreek het nie, word dit slegs as YHWH aangedui. Daarom is die "algemene" uitspraak van YaHWeH ook verkeerd, aangesien niémand presies weet hoe die woord uitgespreek moet word nie.
As jy meer wil weet, gaan luister na Nehemia Gordon op You Tube of kry hom op sy webwerf. Daar sal jy meer kan leer oor ons Vader se naam, Yehovah. Baie sal nie saam stem nie, omdat die kerk hul nie reg leer nie. Baie is te gemaklik om die wereld te volg, in plaas van om hul Vader te volg wat hul Lief het en meer te leer oor Hom en Sy Naam.
Uit die name YAHUAH en Adonai is 'n nuwe naam gemaak – Jahovah. Die klinkers van die een is ingevoeg in die medeklinkers van die ander om weereens Vader se Heilige Naam te probeer vernietig. Die vorm Jehowa berus op 'n foutiewe vokalisering van die woord YAHUAH. Die grondteks van die Ou Testament het slegs uit konsonante bestaan en eers etlike eeue ná YAHSHUA ha Messiah het die Masorete die Hebreeuse Bybel van vokale voorsien. Die latere Yudeërs (Jode) het in hul eredienste uit eerbied die naam YAHUAH nie hardop gelees nie, maar slegs van Hasjem (die Naam) gepraat. Veral… Lees meer »